
Okos akkumulátor felügyelő rendszer járművekbe

A projektem célja, hogy egy olyan eszközt alkossak meg, ami felügyeli az adott jármű akkumulátorának töltöttségét, kifejezetten olyan időszakokban, amikor huzamosabb ideig nem használjuk, és figyelmeztessen, ha a töltöttség lecsökken egy kritikus szintre. Az elvárás az eszközzel szemben, hogy saját akkumulátorral rendelkezzen, így nem a jármű akkumulátorát meríti, illetve többféle rádiókommunikációs modullal is, hogy a rosszabb jelterjedési tulajdonságokkal bíró helyszíneken (illetve a jármű burkolata alatt) is gondtalanul működjön. Olyan esetekben, amikor a jármű az otthonunk közelében található, a WiFi megfelel ennek a feltételnek, megfelelő távolságon belül. Ebben az esetben az eszközt integrálhatjuk egy okosotthon rendszerbe, így elláthatjuk különböző érzékelőkkel is, ekkor a járműből hőmérséklet, illetve páratartalom mérőállomás is lehet egyszerre. Ha az otthonunktól messze hagytuk a járművet, akkor GSM vagy NB-IoT (Cat-M vagy 5G is megfontolható) mobil kommunikációt kell választanunk. Ilyenkor a mobilhálózaton keresztül kapjuk a riasztást, mondjuk SMS-ben, vagy NB-IoT esetén az otthoni okosotthon rendszerbe IP alapon. Ezek a modulok a legtöbb esetben beépített GNSS funkcióval is rendelkeznek, így a jármű akkumulátor töltöttségi szintje mellett a helyzetét is megállapíthatjuk szükség esetén. Az új autók ezekkel a funkciókkal többnyire rendelkeznek, így a projekt kifejezetten régebbi autók, illetve minden olyan jármű számára készül, ahol megfizethetően szeretnénk ilyen rendszert telepíteni.



